當塗叔祖生朝以顧亮畫雙松鹿雀爲壽
作者：張鎡
朝代：宋

paragraphs: 維崧之顛仙所巢，凡卉不敢爭分淆。
千年雙幹騰老蛟，露月沐浴風枝敲。
雪霜貿貿青愈苞，天授非論地肥磽。
翼而翔飛足而跑，倘輕來此遭譏嘲。
偉哉兩鹿義漆膠，生鐵挺角銅爲骹。
於菟可阱熊可庖，爾獨不受人鞭捎。
如鳳在藪麟在郊，俯仰自得盤林坳。
神雀亦喜辭黄茅，飛鳴豈復喧啁啁。
丹葩照映山靈教，欲銜獻仙薦杯殽。
南園胸中洞六爻，大藩鎮護無鳴髇。
報穰祝畢停迎貓，行取相印符竹拋。
長生陰德丹臺抄，我欲歌頌追雲璈。
往壽此畫猶毫髾，阻修頼有精誠交。